钦定古今图书集成/明伦汇编/氏族典/第529卷 > 郭仲翔
## 钦定古今图书集成/明伦汇编/氏族典/第529卷 > 郭仲翔

按《四川总志》：“仲翔，魏州贵乡人，元振从侄也，有才学。
时李蒙帅师讨南蛮，以为判官，委之军事。后蒙败，仲
翔被擒，困蛮中十五年，赖同郡友人吴保安得赎回，
即欲图报，以有母故归省，既又以功授蔚州录事参
军。迎亲到官，又升代州户曹参军。秩满，丁内忧，既葬，
服除，急求保安，而保安夫妻以任眉州彭山丞，俱卒
于彼。”仲翔闻之痛哭，制缞麻环绖，加杖。自蜀郡徒跣
哭不绝声。至彭山，设祭酹毕，乃出其骨，每节皆墨记
之，盛于练囊。又出其妻骨，亦墨记，贮于竹笼。而徒跣
亲负之，行数千里，至魏郡。保安有一子，仲翔爱之如
弟，尽以家财二十万厚葬保安，刻石颂美。亲庐墓侧，
行服三年。既而为岚州刺史，又携保安子之官，为娶
妻，恩养甚至。天宝二十载，又诣阙让官于保安之子，
时人甚高之。